32004D0289
L 094/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 22 март 2004 година
относно частично освобождаване на условната сума от 1 милиард EUR по деветия Европейски фонд за развитие за сътрудничество със страните от Африка, Карибите и Тихоокеанския басейн за изграждане на водно съоръжение
(2004/289/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310 във връзка с член 300, параграф 2, втора алинея от него,
като взе предвид член 1 от Вътрешното споразумение между представителите на правителствата на държавите-членки, участващи в Съвета, относно мерките, които трябва да се вземат и процедурите, които трябва да се спазват за изпълнение на Споразумението за партньорство АКТБ - ЕО (1),
като взе предвид Споразумението за партньорство АКТБ - ЕО, подписано в Котону на 23 юни 2000 г.,
като взе предвид Вътрешното споразумение за финансиране и администриране на помощта, отпусната от Общността съгласно Финансовия протокол към Споразумението за партньорство АКТБ - ЕО, подписан на 18 септември 2000 г. (Вътрешно споразумение), и по-специално член 2, параграф 2 от него,
като взе предвид предложението на Комисията,
като има предвид, че:
(1)
Съгласно параграф 1 от Финансовия протокол към Споразумението за партньорство АКТБ - ЕО (наричан по-долу „Финансов протокол“) периодът, обхванат от Финансовия протокол, е пет години, считано от 1 март 2000 г. Параграф 5 от Финансовия протокол все пак уточнява, че общата му сума, допълнена с прехвърлените остатъчни суми от предишни Европейски фондове за развитие (ЕФР), обхваща периода от 2000 г. до 2007 г.
(2)
Съгласно член 2, параграф 2 от Вътрешното споразумение и декларацията на ЕС относно Финансовия протокол, приложена като декларация XVIII към Споразумението за партньорство АКТБ-ЕО, от общата сума от 13,5 милиарда EUR по деветия ЕФР за страните от Африка, Карибите и Тихоокеанския басейн (страните от АКТБ), при влизането в сила на Финансовия протокол на 1 април 2003 г. са били освободени само 12,5 милиарда EUR, като тази сума е разпределена в три направления: 9 259 милиарда EUR за дългосрочно развитие, 1 204 милиарда EUR за регионално сътрудничество и интеграция и 2 037 милиарда EUR за инвестиции.
(3)
Съгласно член 2, параграф 2 от Вътрешното споразумение сумата от 1 милиард EUR може да бъде отпусната само след проверка на изпълнението, извършена от Съвета по предложение на Комисията до края на 2004 г. В параграф 7 от Финансовия протокол и в декларация XVIII се уточнява, че тази проверка на изпълнението представлява оценка за степента на изпълнение на поетите задължения и плащанията.
(4)
Нивото на поети задължения и на плащания в края на 2003 г. във връзка с представените от Комисията предвиждания за периода 2004 г. - 2007 г. показват, че ресурсите, предвидени от деветия ЕФР за страните от АКТБ, могат да бъдат напълно обвързани със задължения, и че въз основа на изпълнението до момента може да бъде освободен първи транш от условната сума от един милиард.
(5)
На 19 май 2003 г. Съветът призна необходимостта да се мобилизира значително количество ресурси за водоснабдяването и хигиенните условия и призова Комисията да изготви практически предложения за обсъждане в ЕС и в Съвета на министрите на АКТБ - ЕО.
(6)
Важно е да се разгледат финансовите потребности за постигане на целите на хилядолетието за развитие по отношение на достъпа до вода и хигиенните условия, както и необходимостта от новаторски механизми за разпределяне на допълнителните ресурси за тази цел,
РЕШИ:
Член 1
Съветът е съгласен с изграждането на водно съоръжение за страните от АКТБ.
Член 2
Съветът е съгласен да предвиди разрешаването на сума от 500 милиона EUR от условните 1 милиард EUR по член 2, параграф 2 от Вътрешното споразумение за това водно съоръжение.
Освобождава се първа сума от 250 милиона EUR, която се разпределя както следва:
1.
185 милиона EUR по направление „поддръжка на дългосрочното развитие“, предвидено по член 2, параграф 1, буква а) от Вътрешното споразумение, и параграф 3, буква a) от Финансовия протокол, с което общата отпусната сума по това направление възлиза на 9 444 милиарда EUR.
2.
24 милиона EUR по направление „регионално сътрудничество и интеграция“, предвидено в член 2, параграф 1, буква б) от Вътрешното споразумение, и параграф 3, буква б) от Финансовия протокол, с което общата отпусната сума по това направление възлиза на 1 228 милиарда EUR.
3.
41 милиона EUR за инвестиции, предвидени в член 2, параграф 1, буква в) от Вътрешното споразумение, и параграф 3, буква в) от Финансовия протокол, с което общата отпусната сума по това направление възлиза на 2 078 милиарда EUR.
Член 3
В светлината на резултатите от средносрочния преглед на стратегиите на страните и на проверката на изпълнението на ЕФР, която ще бъде извършена от Съвета до края на 2004 г., Съветът ще вземе решение до март 2005 г:
1.
относно мобилизирането на втора отпусната сума от 250 милиона EUR;
2.
относно използването на оставащите 500 милиона EUR от условните 1 милиард EUR, предвидени по член 2, параграф 2 от Вътрешното споразумение, за цели, които ще бъдат договорени допълнително.
Член 4
Настоящото решение се съобщава на Съвета на министрите на страните от АКТБ.
Член 5
Настоящото решение влиза в сила в деня на приемането му.
Съставено в Брюксел на 22 март 2004 година.